VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Į S A K Y M A S

DĖL SPAUSTUVĖJE NUMERUOTŲ MOMENTINĖS, PINIGINĖS-DAIKTINĖS LOTERIJOS IR VIETINIO KELEIVINIO TRANSPORTO BILIETŲ PARDAVIMO ĮPLAUKŲ APSKAITOS TAISYKLIŲ PATVIRTINIMO

2003 m. balandžio 17 d. Nr. V-138

Vilnius

Vadovaudamasi Lietuvos Respublikos Vyriausybės 2002 m. rugpjūčio 13 d. nutarimo Nr. 1283 „Dėl Kasos aparatų diegimo ir naudojimo tvarkos patvirtinimo“ (Žin., 2002, Nr. 82-3522, Nr. 112-4994) 2.2.2.1 punktu:

1. Tvirtinu pridedamas Spaustuvėje numeruotų momentinės, piniginės-daiktinės loterijos ir vietinio keleivinio transporto bilietų pardavimo įplaukų apskaitos taisykles (toliau – Taisyklės).

2. Įsakau:

2.1. Patikrinimus atliekantiems Valstybinės mokesčių inspekcijos pareigūnams kontroliuoti, kad bilietais prekiaujantys ūkio subjektai laikytųsi Taisyklių.

2.2. Atitinkamas sritis kuruojantiems Inspekcijos viršininko pavaduotojams ir apskričių valstybinių mokesčių inspekcijų viršininkams kontroliuoti šio įsakymo vykdymą.

VIRŠININKĖ	VIOLETA LATVIENĖ

SUDERINTA

Lietuvos Respublikos finansų ministrė

Dalia Grybauskaitė

2003 m. gegužės 5 d.

______________

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2003 m. balandžio 17 d.

įsakymu Nr. V-138

SPAUSTUVĖJE NUMERUOTŲ MOMENTINĖS, PINIGINĖS-DAIKTINĖS LOTERIJOS IR VIETINIO KELEIVINIO TRANSPORTO BILIETŲ PARDAVIMO ĮPLAUKŲ APSKAITOS TAISYKLĖS

I. BENDROSIOS NUOSTATOS

1. Šios Spaustuvėje numeruotų momentinės, piniginės-daiktinės loterijos ir vietinio susisiekimo maršrutų keleivinio transporto bilietų pardavimo įplaukų apskaitos taisyklės (toliau – Taisyklės) nustato ūkio subjektų platinamų spaustuvėje numeruotų momentinės, piniginės-daiktinės loterijos (toliau – loterijos) ir/arba vietinio susisiekimo maršrutų keleivinio transporto (toliau – transporto) bilietų (toliau – bilietai) pardavimo spaudos kioskuose, parduotuvėse ar kitose prekybos vietose (kuriose neprivaloma naudoti kasos aparatų ar jie naudojami kitoms prekėms parduoti) įplaukų apskaitos tvarką.

2. Šios Taisyklės parengtos vadovaujantis Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Kasos aparatų diegimo ir naudojimo tvarkos patvirtinimo“, šiuo nutarimu patvirtinta Kasos aparatų diegimo ir naudojimo tvarka (Žin., 2002, Nr. 82-3522, Nr. 112-4994) ir Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19 patvirtintomis Dokumentų rengimo ir įforminimo taisyklėmis (Žin., 2001, Nr. 30-1009).

II. BILIETŲ PRIĖMIMAS PLATINTI

3. Ūkio subjektai platinti bilietus gali priimti tik iš galiojančias licencijas organizuoti loterijas ir/ar licencijas vežti keleivius vietiniais maršrutais turinčių ūkio subjektų ar jų įgaliotų atstovų.

4. Bilietus platinantis ūkio subjektas (toliau – platintojas) ir platinti bilietus tiekiantis vežėjas, loterijos organizatorius ar pagal sutartį su organizatoriumi bilietus tiekiantis ūkio subjektas (toliau – tiekėjas) turi sudaryti bilietų platinimo sutartį. Prie šios sutarties turi būti pridėta galiojančios loterijos organizatoriaus ar vežėjo licencijos kopija.

5. Platintojas iš tiekėjo bilietus priima pagal laisvos formos bilietų priėmimo–perdavimo aktą ir/ar važtaraštį. Akte ar važtaraštyje turi būti nurodyti ir platintojo, ir tiekėjo kodai, pavadinimai, adresai, ūkinę operaciją atlikusių asmenų vardai, pavardės ir parašai, kiekvienos rūšies bilietų kiekis, kaina, serija, numerių intervalas (nuo – iki) ir bendra pagal aktą ar važtaraštį priimtų bilietų kaina (visų rūšių bilietų kiekių ir kainų sandaugų suma).

III. PLATINTOJO PRIIMTŲ BILIETŲ APSKAITA

6. Platintojo vadovo įsakymu turi būti paskirti už parduotinų bilietų priėmimą, saugojimą, apskaitą ir išdavimą parduoti atsakingi asmenys (toliau – atsakingi asmenys).

7. Platintojas turi tvarkyti Lietuvos Respublikos finansų ministro 2002 m. spalio 30 d. įsakymu Nr. 341 patvirtintų Bilietų gamybos, įsigijimo, naudojimo ir sunaikinimo taisyklių (Žin., 2002, Nr. 105-4710) 1 priede nurodytą bilietų apskaitos knygą, kurioje turi būti registruojami visi iš tiekėjų gauti ir atsakingiems asmenims išduoti bei šių asmenų grąžinti neparduoti bilietai. Šios knygos lapai turi būti sunumeruoti, perverti virvele, kurios galai turi būti užklijuoti popieriaus juostele, užantspauduoti ir patvirtinti vadovo bei vyriausiojo buhalterio (buhalterio) parašais (kai ūkio subjektas neturi buhalterinės apskaitos tarnybos arba buhalterio, tvirtinama tik vadovo parašu). Jei ūkio subjektas platina skirtingų rūšių ir/ar skirtingos kainos bilietus, jie turi būti registruojami skirtingose knygose arba vienos knygos skirtingose dalyse, kiekvienoje iš jų turi būti nurodyta bilietų rūšis ir kaina, o knygos tituliniame lape išdėstomas turinys: visos joje registruojamų bilietų rūšys, kainos ir lapų, kuriuose jie pradėti registruoti, numeriai.

8. Už bilietų saugojimą ir apskaitą atsakingas asmuo priimtus bilietus tą pačią dieną turi užpajamuoti bei užregistruoti bilietų apskaitos knygoje ir tik tada išduoti juos parduodantiems asmenims (toliau – pardavėjai).

9. Draudžiama platinti priimtus bilietus perduoti kitam platintojui.

10. Kiekvienas bilietų pardavėjas, prieš priimdamas naujus bilietus, atsiskaito už bilietų panaudojimą (ne rečiau kaip kartą per mėnesį). Bilietai kiekvienam pardavėjui išduodami pagal bilietų išdavimo įrašą bilietų apskaitos knygoje. Prekybos vietoje pardavėjui išduoti bilietai apskaitomi vienu iš tokių būdų:

10.1. Išduodant pardavėjui bilietus, užpildoma Bilietų gamybos, įsigijimo, naudojimo ir sunaikinimo taisyklių 2 priede nurodyta bilietų panaudojimo ataskaita (toliau – bilietų panaudojimo ataskaita), kurios 1–7 stulpeliuose pagal kiekvieną bilietų kainą pildoma atskira eilutė, joje įrašoma bilieto kaina, bilietų likutis laikotarpio pradžioje, gautų bilietų kiekis, serija, numeriai ir visa kaina. Pardavėjo kasos apskaitos skiltyje įrašomas pardavėjo kasoje turimas pinigų likutis laikotarpio pradžioje. Už parduotus bilietus pardavėjas atsiskaito atsakingam asmeniui pateikęs tą pačią bilietų panaudojimo ataskaitą, kurios 8–13 stulpeliuose atitinkamai įrašomi duomenys apie parduotus bilietus ir bilietų likučių kiekius, bendra parduotų bilietų ir jų likučio kaina bei duomenys apie gautus ir į ūkio subjekto kasą ir/ar sąskaitą banke įneštus pinigus. Pagal užpildytą bilietų panaudojimo ataskaitą bilietų apskaitos knygos kiekvienos bilietų rūšies ir kainos dalies 10 bei 12 stulpeliuose įrašomas pardavėjo parduotų bilietų kiekis, kaina ir šie duomenys knygos 13 stulpelyje patvirtinami pardavėjo parašu.

10.2. Kai bilietų pardavimo įplaukos apskaitomos pagal prekybos vietą (kaip nurodyta Taisyklių 11.1 punkte), bilietus į prekybos vietas pristatančiam atsakingam asmeniui jie išduodami pagal važtaraštį ir įrašą bilietų apskaitos knygoje, kurios 3 stulpelyje įrašomas važtaraščio numeris ir data. Atsakingas asmuo prekybos vietose bilietus išduoda pagal bilietų išdavimo žiniaraštį (2 priedas, toliau – žiniaraštis). Žiniaraštyje nurodomas ūkio subjekto pavadinimas, kodas, bilietų išdavimo atsakingam asmeniui data, kiekvienos prekybos vietos pavadinimas ir adresas. Žiniaraštyje duomenys apie kiekvieną bilietų rūšį pildomi atskiroje eilutėje, kurioje įrašoma išduotų bilietų rūšis, kaina, per ataskaitinį laikotarpį (nuo paskutinio bilietų išdavimo) šioje prekybos vietoje parduotų bilietų kiekis, kaina, likutis (jo kiekis ir vertė), iš viso pagal šį žiniaraštį išduotų bilietų kiekis, serija, numeriai ir bendra parduotų bilietų ir jų likučio kaina. Bilietų gavimą ir nurodytų apskaitos duomenų teisingumą parašu patvirtina bilietus priėmęs pardavėjas. Žiniaraštį užpildęs atsakingas asmuo pagal užpildytą žiniaraštį bilietų apskaitos knygos atitinkamų dalių 10 ir 12 stulpeliuose įrašo pardavėjų parduotų bilietų kiekį bei visą jų kainą ir bilietų apskaitos knygos 13 stulpelyje pasirašo.

Kai ūkio subjektas visus savo platinamus bilietus parduoda vienoje prekybos vietoje, šių Taisyklių 11.3 punkte nustatytu būdu kartu su įplaukų apskaita gali būti supaprastintai apskaitomi platintojo priimti bilietai.

IV. BILIETŲ IR JŲ PARDAVIMO ĮPLAUKŲ APSKAITA PREKYBOS VIETOJE

11. Ūkio subjekto vadovas, atsižvelgdamas į vykdomos veiklos pobūdį, bilietams ir jų pardavimo įplaukoms apskaityti prekybos vietoje nustato vieną iš tokių būdų:

11.1. Kai bilietai ir jų pardavimo įplaukos apskaitomos pagal prekybos vietą (patariama, kai kioske, parduotuvėje ir pan. dirbama pamainomis), kiekvienoje bilietų pardavimo vietoje turi būti tvarkoma bilietų ir jų pardavimo įplaukų apskaitos knyga (1 priedas, toliau – įplaukų knyga):

11.1.1. prieš pradėdamas darbą (darbo dienos, pamainos pradžioje), pardavėjas sutikrina turimus visų rūšių bilietų likučius su praėjusios dienos (pamainos) atitinkamose įplaukų knygos eilutėse įrašytais likučiais. Prieš pradėdamas darbą, pardavėjas užpildo 1 ir 2 įplaukų knygos stulpelius;

11.1.2. prieš darbo dieną (pamainą) ar darbo metu pagal žiniaraštį gautus bilietus pardavėjas nedelsdamas užregistruoja įplaukų knygoje (užpildo įplaukų knygos 3–7 stulpelius);

11.1.3. darbo dienos (pamainos) metu atliktas grynųjų pinigų inkasavimas registruojamas atskiroje įplaukų knygos eilutėje, kurios 10 stulpelyje nurodoma inkasuota suma, o 14 bei 15 stulpeliuose pasirašo pinigus perdavęs pardavėjas ir juos paėmęs atsakingas asmuo;

11.1.4. darbo dienos (pamainos) pabaigoje pardavėjas suskaičiuoja bilietų pagal rūšis bei kainas likučius ir juos bei per dieną (pamainą) parduotus bilietus užregistruoja atskirose įplaukų knygos eilutėse ir pasirašo (užpildo knygos 4 stulpelį, jei neužpildytas pagal šių Taisyklių 11.1.2 punktą, užpildo 8–14 stulpelius). Kai įplaukų knyga pildoma perduodant pamainą, bilietus perimantis pardavėjas, kaip nurodyta Taisyklių 11.1.1 punkte, patikrina bilietų likučius, pasirašo įplaukų knygos 15 stulpelyje ir užpildo naujos eilutės 1 bei 2 stulpelius;

11.2. Kai bilietai ir jų pardavimo įplaukos apskaitomos pagal kiekvieną pardavėją (patariama, kai nesikeičia pardavėjai ir kasdien neperduodami prekių bei pinigų likučiai), ūkio subjekto nuožiūra kiekvienam pardavėjui gali būti pildoma įplaukų knyga, kaip nurodyta šių Taisyklių 11.1 punkte (tokiu atveju šios knygos 2 stulpelis pildomas kiekvieno lapo pradžioje, o 15 stulpelis pildomas pasikeitus pardavėjui ir inkasuojant pinigus), arba bilietų ir jų pardavimų apskaitai naudojama bilietų panaudojimo ataskaita. Pastaruoju atveju bilietai ir įplaukos apskaitomos taip:

11.2.1. pardavėjui išduodant bilietus, užpildoma bilietų panaudojimo ataskaita, kaip tai nurodyta Taisyklių 10 punkte. Tinkamai užpildyta bilietų panaudojimo ataskaita bilietų prekybos vietoje saugoma visą ūkio subjekto vadovo nustatytą prekybos laikotarpį, bet ne ilgiau kaip vieną mėnesį ir ne ilgiau kaip iki pinigų įnešimo į ūkio subjekto kasą;

11.2.2. parduoti bilietai iš materialiai atsakingo asmens sąskaitos nurašomi pagal jo užpildytą bilietų panaudojimo ataskaitą, kai atsakingas asmuo pagal kasos pajamų orderį į kasą įneša ir/ar inkasuojančiai tarnybai pateikia visą nurašomų bilietų kainą atitinkančią pinigų sumą. Prekybos bilietais laikotarpio pabaigoje bilietų panaudojimo ataskaitoje turi būti nurodyti parduotų bilietų kiekiai, bendros pardavimo sumos, į ūkio subjekto kasą ar sąskaitą banke įnešta pinigų suma ir grynųjų pinigų likutis pardavėjo kasoje.

11.3. Kai ūkio subjektas visus savo platinamus bilietus parduoda vienoje prekybos vietoje (vienu metu bilietus pardavinėja vienas pardavėjas) ir visi iš tiekėjų gauti bilietai pristatomi tiesiai į šią prekybos vietą, ūkio subjektas neprivalo tvarkyti minėtos bilietų apskaitos knygos ir pildyti žiniaraščio bei bilietų panaudojimo ataskaitos. Tokiu atveju visi bilietai bei jų pardavimo įplaukos turi būti apskaitomos prekybos vietoje tvarkomoje įplaukų knygoje, kaip nurodyta šių Taisyklių 11.1 – 11.1.4 punktuose.

12. Kai prekiaujama loterijos bilietais, bilietų apskaitos knygoje, bilietų panaudojimo ataskaitoje, žiniaraštyje ir įplaukų knygoje nebūtina nurodyti parduotų loterijos bilietų bei jų likučių serijų ir numerių.

13. Bilietų pardavimo duomenys įrašomi įplaukų knygoje (kaip išdėstyta šių Taisyklių 11.1–11.1.4 punktuose) ir bilietų panaudojimo ataskaitoje (kaip nurodyta šių Taisyklių 11.2–11.2.2 punktuose) tuomet, kai gauti pinigai ir/ar bilietų likutis perduodami kitam pardavėjui ar inkasuojančiam asmeniui. Kai bilietais prekiauja vienas pardavėjas ir įplaukos inkasuojamos ne kiekvieną dieną, tai įplaukų knygos ir bilietų panaudojimo ataskaitos apie bilietų pardavimą pildomi tik prieš inkasavimą.

14. Kaip nustatyta loterijos reglamente, smulkūs laimėjimai išmokami loterijos bilietų prekybos vietoje. Šių laimėjimų išmokėjimą patvirtinantys (laimėjusieji) bilietai saugomi iki inkasavimo ir perduodami kartu su inkasuojama pinigų suma.

15. Darbo dienos metu bilietų pardavimo įplaukos (grynieji pinigai) saugomi bilietų prekybos (kasos operacijų atlikimo) vietoje. Prekybos vietoje saugoma pinigų suma turi atitikti pagal bilietų apskaitos duomenis už parduotus bilietus gautų pinigų sumą, atsižvelgus į inkasavimo duomenis, pinigų likutį kasoje laikotarpio pradžioje ir pagal kasoje turimus laimėjusius loterijos bilietus išmokėtą laimėjimų sumą.

16. Jei pardavėjo darbo vietoje yra įrengtas kasos aparatas:

16.1. Darbo dienos metu bilietų pardavimo įplaukos (grynieji pinigai) saugomi kasos operacijų atlikimo vietoje. Kasos operacijų atlikimo vietoje saugoma bendra pinigų suma turi sutapti su suma, gauta sudėjus kasos aparatu apskaitytą pinigų sumą ir pagal šių Taisyklių 15 punktą nustatytą bilietų pardavimo sumą. Jei kasos operacijų atlikimo vietoje laikoma pinigų suma neatitinka nurodytų apskaitos duomenų, laikoma, kad kasos aparatu apskaityta pinigų suma neatitinka kasos operacijų atlikimo vietoje laikomos pinigų sumos.

16.2. Pasibaigus darbo dienai ar pamainai, per tą laiką už bilietus gauta ir įplaukų apskaitos knygoje apskaityta įplaukų suma inkasuojama pagal atskirą kasos pajamų orderį arba kasos aparatu užregistruojama kaip viena bendra dienos bilietų pardavimo operacija ir ta suma inkasuojama kartu su kasos aparato dienos įplaukomis. Kai dienos įplaukos iš loterijos bilietų ir keleivinio transporto bilietų pardavimo registruojamos kasos aparatu, jo kvite turi būti išspausdinami prekių pavadinimai „loterijos bilietai“ bei „transporto bilietai“ (pavadinimai gali būti trumpinami).

17. Nauji bilietai pardavėjui gali būti išduoti tik patikrinus, ar jis įnešė į įmonės kasą ir/ar inkasuojančiai tarnybai perdavė visus už parduotus bilietus gautus pinigus ir pinigų gavimą bei sumokėjimą patvirtinančius dokumentus, taip pat sugadintus ir grąžintus bilietų blankus.

18. Bilietų platinimą vykdančio ūkio subjekto vadovas ir už bilietų saugojimą atsakingi asmenys turi užtikrinti, kad bilietai būtų tinkamai saugomi.

19. Bilietų trūkumo suma pagal trūkstamų bilietų kainą pripažįstama ūkio subjekto gautomis realizacijos pajamomis.

V. NEPARDUOTŲ BILIETŲ GRĄŽINIMAS

20. Pasibaigus loterijos bilietų platinimo laikotarpiui, transporto bilietų galiojimo laikui ar kitais bilietų platinimo sutartyje numatytais atvejais ir sąlygomis bilietai grąžinami tiekėjui.

VI. BAIGIAMOSIOS NUOSTATOS

21. Loterijos ir transporto bilietų platintojai, pažeidę šiose Taisyklėse nustatytos bilietų gavimo ir pardavimo apskaitos pagal serijas, numerius, kainą ir bilietų pardavimo vietas reikalavimus, atsako Lietuvos Respublikos įstatymų nustatyta tvarka.

22. Taisyklių laikymosi kontrolę pagal savo kompetenciją užtikrina Valstybinė mokesčių inspekcija prie Lietuvos Respublikos finansų ministerijos, apskričių valstybinės mokesčių inspekcijos ir kitos kontroliuojančios institucijos.

______________

Spaustuvėje numeruotų momentinės,

piniginės-daiktinės loterijos ir vietinio

keleivinio transporto bilietų pardavimo įplaukų

apskaitos taisyklių

1 priedas

(ūkio subjekto pavadinimas ir kodas)

(prekybos vietos pavadinimas ir/ar adresas)

BILIETŲ IR JŲ PARDAVIMO ĮPLAUKŲ APSKAITOS

K N Y G A

Pradėta pildyti 20___m. ______mėn. ___d.,

baigta pildyti 20___m. ______mėn. ___d.

Knygoje apskaityti tokie bilietai:

1.

(pavadinimas)	(nominali kaina)	(nuo lapo Nr.)	(iki lapo Nr.)

2.

3.

4.

5.

6.

7.

8.

9.

10.

2

Data	Bilietais prekiaujančio atsakingo asmens (pardavėjo) vardas ir pavardė	Bilietų gavimo dokumento numeris ir data	Nomi-nali bilieto kaina	Gauta bilietų	Parduota bilietų	Bilietų pardavimo įplaukų	Bilietų likutis	Pamainą perdavusio/darbo dieną baigusio atsakingo asmens parašas	Pamainą priėmusio atsakingo asmens parašas

kiekis	serija ir Nr. (nuo–iki)	kaina iš viso	kiekis	kaina iš viso	inkasuota	likutis kasoje	kiekis	kaina iš viso

1	2	3	4	5	6	7	8	9	10	11	12	13	14	15
X*	X	X	X
X	X	X	X
X	X	X	X
X	X	X	X
Iš viso:**	X	X	X	X	X

* – „X“ pažymėti langeliai 10, 11, 14 ir 15 stulpeliuose nepildomi tose eilutėse, kuriose registruojami bilietų duomenys pagal jų rūšis ir kainas,
o 4 – 6, 8 ir 12 stulpeliuose – tik bendrų dienos ar pamainos duomenų eilutėje.

** – eilutė „Iš viso:“ pildoma dienos ar pamainos pabaigoje. Šioje eilutėje įrašomi ir patvirtinami susumuoti per dieną užpildytų eilučių duomenys.

3

Šioje knygoje sunumeruota, perverta virvele ir užantspauduota _____________lapų.

20___m. ____________mėn. ___d.

Vadovas

(parašas)	(vardas, pavardė)

Vyriausiasis buhalteris

(parašas)	(vardas, pavardė)

Spaustuvėje numeruotų momentinės,

piniginės-daiktinės loterijos ir

vietinio keleivinio transporto bilietų

pardavimo įplaukų apskaitos

taisyklių

2 priedas

______________________________________________________________________________________________________________________________________

(ūkio subjekto pavadinimas ir kodas)

BILIETŲ IŠDAVIMO PREKYBOS VIETOSE

Ž I N I A R A Š T I S

Bilietai gauti 20___m. ______mėn. ___d.

Eil. Nr.	Bilietų pardavimo vietos pavadinimas ir adresas	Bilietų rūšis	Nominali bilieto kaina	Pagal apskaitą prekybos vietoje	Išduota bilietų prekybos vietoje	Bilietus priėmusio pardavėjo

parduota bilietų	bilietų likutis

kiekis	kaina iš viso	kiekis	kaina iš viso	kiekis	serija ir Nr. (nuo–iki)	kaina iš viso	vardas ir pavardė	parašas
1	2	3	4	5	6	7	8	9	10	11	12	13
Iš viso:

Pagal žiniaraštį bilietus išdavęs asmuo

(pareigų pavadinimas)	(parašas)

(vardas, pavardė)	(pildymo pabaigos data)